གཉིས་པ།དེང་རབས་ཀུན་སྤྱོད་ལ་བཟང་ངན་གྱི་ཆ་གཉིས་ཀ་ཡོད་ཀྱང་།དེ་རིང་ངས་དགོས་དབང་གིས་ངན་ཕྱོགས་ནས་བཤད་ཀྱི་ཡིན།དུས་རབས་ཉེར་གཅིག་པ་འདིའི་ནང་གི་ཀུན་སྤྱོད་དེ་ག་འདྲ་ཞིག་ཆགས་ཡོད་རེད་ཟེར་ན།སྤྱིར་བཏང་ང་རང་ཚོ་འཛམ་བུ་གླིང་ཕྱོགས་ག་བར་བལྟས་པ་ཡིན་ན་ཡང་།ཚན་རིག་དར་རྒྱས་ཕྱིན་པའི་དབང་གིས་ཕྱིའི་དངོས་པོའི་རིགས་ཧ་ཅང་གི་ཡར་རྒྱས་ཚད་མཐོ་པོར་སླེབས་ཡོད་པ་དང་།མིའི་འཚོ་བའི་མཐུན་རྐྱེན་གྱི་ཆ་ནས་ཡིན་ན་ཡང་སྤྱི་ཡོངས་ནས་ཡར་རྒྱས་རྣམ་པ་འདྲ་པོ་ཞིག་ཕྱིན་ཡོད།དེ་བཞིན་དུ་མི་དང་མིའི་བར།རྒྱ་ཁབ་དང་རྒྱལ་ཁབ་ཀྱི་བར།གླིང་ཆེན་དང་གླིང་ཆེན་གྱི་བར་ལ།སྤྱིར་བཏང་གི་འབྲེལ་བ་དེ་སྔར་དང་མི་འདྲ་བར་འབྲེལ་བ་ཆེ་རུ་ཕྱིན་ཡོད་རེད་དེ།ཡིན་ན་ཡང་མང་ཆེ་བའི་འབྲེལ་བ་དེ་བཟང་སྤྱོད་ཀྱི་འབྲེལ་བ་ཞིག་མ་ཡིན་པར།སོ་སོའི་ཁེ་ཕན་གྱི་ཆེད་མ་བྱེད་ཐབས་མེད་དང་།ཡང་འགའ་ཞིག་ནི་ངོ་ཤེས་ཀྱི་འབྲེལ་བ་ཙམ་ཡིན།གང་ལྟར་ཕན་ཚུན་སེམས་ཐག་ཉེ་པོའི་ཐོག་ནས་གཅིག་གིས་གཅིག་ལ་ཡིད་ཆེས་བློས་འགེལ་གྱི་འབྲེལ་བ་དེ་ཆེས་དཀོན་པའི་གནས་སྟངས་ཤིག་ཆགས་ཡོད་པ་ཚོར་གྱི་འདུགདཔེ་མཚོན་འགའ་ཞུ་བ་ཡིན་ན།དེ་ཡང་གཙོ་བོ་གསུམ་གྱི་ཐོག་ནས་བཤད་ཀྱི་ཡིན།གསུམ་དེ་ནི།རྩེད་འགྲན་པ།ཤེས་ཡོན་ཅན།སྒྱུ་རྩལ་བ་བཅས་གསུམ་གྱི་སྤྱོད་ཚུལ་ཐོག་ནས་ཞུ་ཡི་ཡིན།དེའི་དགོས་པ་རྒྱུ་མཚན་ཡང་།དེ་གསུམ་པོ་དེང་རབས་ཀྱི་གཞོན་སྐྱེས་ཚོའི་ཀུན་སྤྱོད་ལ་ཤུགས་རྐྱེན་ཧ་ཅང་ཆེན་པོ་ཐེབས་ཀྱི་ཡོད་པས་ཡིན།